एक लड़के के लिए लड़कियों में चला डंडा, तो मेट्रो सीट के लिए मारा पेपर स्प्रे
बेंगलुरू के मल्लेश्वरम में मैसूर सिल्क साड़ी के लिए दो महिलाएं एक-दूसरे से हाथापाई करने लगी, जिसका वीडियो अब सोशल मीडिया पर वायरल है।
बेंगलुरु की एक शॉप का वीडियो इस वक्त सोशल मीडिया पर वायरल हो रहा है। वीडियो में दो महिलाएं एक-दूसरे से हाथापाई करती दिख रही हैं। दोनों महिलाएं मारपीट पर इसलिए उतारु हो गईं, क्योंकि दोनों को एक ही साड़ी पसंद थी। वहां मौजूद किसी कस्टमर ने उस पूरी घटना का वीडियो बनाया और सोशल मीडिया पर पोस्ट कर दिया, जिसके बाद ये अब वायरल हो रहा है।
साल में एक बार लगने वाली मैसूर सिल्क साड़ी सेल में हंगामा 
दरअसल, बेंगलुरू के मल्लेश्वरम में मैसूर सिल्क साड़ी की सेल लगी थी। यह एक सालाना सेल होती है, जिसमें महिलाएं जमकर खरीदारी करती हैं। हर साल की तरह इस साल भी सेल लगी और वहां मौजूद दो कस्टमर्स के बीच एक साड़ी को लेकर तकरार शुरू हुई। फिर बात हाथापाई, एक-दूसरे को पटकने और बाल नोंचने तक पहुंच गई। दिलचस्प बात ये है कि जब दो महिलाएं साड़ी को लेकर लड़ रही थीं, तब वहां मौजूद बाकी महिलाओं ने न तो उस फाइट को देखा या छुड़ाने की कोशिश की। वो सेल में अपनी मनपसंद साड़ियां चुनती रहीं। हालांकि, फाइट बढ़ते देख एक पुलिसकर्मी बीच-बचाव करते जरूर दिख रहा है।
बस सीट को लेकर आपस में भिड़ीं महिलाएं
पिछले महीने दो महिलाओं की लड़ाई का एक ऐसा ही वीडियो वायरल हुआ। उसमें बस सीट को लेकर लड़ाई हो रही थी। सरकारी बस की सीट के लिए महिलाएं एक-दूसरे से बहस करती हैं। मामला जब उससे भी नहीं सुलझा तो दोनों मार-पिटाई पर उतर आईं। दोनों ने एक-दूसरे को मारा, बाल खींचे। कई लोगों ने दोनों को अलग करने की कोशिश की लेकिन जब वो नहीं मानी तो आखिरकार पुलिस वालों ने दोनों को बस नीचे उतर दिया। वहीं, जो शख्स लड़ाई का वीडियो शूट कर रहा था, वो कहता है रुक जाओ यार, मजा आ रहा है।
आगे बढ़ने से पहले पोल पर अपने विचार बताते चलिए...
लड़के के लिए दो लड़कियां के बीच चला डंडा
कुछ दिन पहले ही बिहार के मुजफ्फरपुर का एक वीडियो वायरल हुआ, जिसमें एक लड़के के लिए दो लड़कियां लड़ती हुई दिखीं। वायरल वीडियो जिले के एलएस कॉलेज के बाहर का था। वीडियो के बारे में बताया गया कि दोनों छात्राएं एक ही लड़के की दोस्त थीं। वीडियो में स्कूटी पर एक लड़की को चार-पांच लड़कियां घेरे दिखती हैं, तभी सामने से एक लड़की डंडा लेकर आती है और स्कूटी पर बैठी लड़की के सिर पर मारती है। लड़की का सिर फट जाता है। फिर वहां मौजूद लड़कियां डंडा मारने वाली लड़की को मारती हैं। वीडियो में दिखता है कि मौके पर लोगों का हुजूम लगा होता है। तभी एक युवक वहां पहुंचता है और डंडा मारने वाली लड़की को थप्पड़ लगाता है। मामला थाने तक पहुंच गया था।
मेट्रो सीट के लिए एक ने दूसरे पर छिड़का पेपर स्प्रे
हाल ही में दिल्ली मेट्रो का एक वीडिया वायरल हुआ। वायरल वीडियो में दो महिलाएं सीट को लेकर एक-दूसरे से बहस करते दिखती हैं। बहस के दौरान एक महिला कहती है कि मैंने तुम जैसी औरतों के लिए ही स्प्रे रखा है और उस पर छिड़क देती है। स्प्रे छिड़कने के बाद दूसरी महिला के साथ मेट्रो में मौजूद बाकी लोग भी खांसने लगते हैं।
घूरने पर एक लड़की को चार लड़कियों ने मिलकर मारा
छह महीने पहले इंदौर के LIG चौराहे के पास चार लड़कियों ने मिलकर बीच चौराहे पर एक लड़की की जमकर पिटाई की थी, जिसका वीडियो वायरल हुआ। दरअसल, प्रिया वर्मा नाम की लड़की को सड़क पर चारों लड़कियों ने सिर्फ इसलिए मारा क्योंकि वो उन्हें देख रही थी। आरोपी चारों लड़कियों ने लड़की को लात-घूंसों से पीटा, बेल्ट से मारा। इतना ही नहीं उसका मोबाइल भी तोड़ दिया था। इस दौरान सड़क पर भीड़ जमा हुई, लोग तमाशा देखते रहे, वीडियो बनाए, लेकिन किसी ने लड़की को बचाने की कोशिश नहीं की। पीड़िता ने इस मामले की शिकायत पुलिस से की थी।